text: РЕГЛАМЕНТ (ЕС) № 868/2014 НА КОМИСИЯТА
  от 8 август 2014 година
  за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1059/2003 на Европейския парламент и на Съвета от 26 май 2003 г. за установяване на обща класификация на териториалните единици за статистически цели (NUTS) (1), и по-специално член 3, параграф 4, член 4, параграф 1 и член 5, параграф 4 от него,
  като има предвид, че:
  (1)
  С Регламент (ЕО) № 1059/2003 се установява обща класификация на териториалните единици, за да се осигурят събирането, съставянето и разпространението на хармонизирани регионални статистически данни в Съюза.
  (2)
  В приложенията към Регламент (ЕО) № 1059/2003 се посочват териториалните единици, които ще се използват за статистически цели.
  (3)
  В съответствие с разпоредбите на член 5, параграф 4 от Регламент (ЕО) № 1059/2003 в случай на съществена реорганизация на съответната административна структура на дадена държава членка измененията на класификацията по NUTS се приемат по-често от един път на всеки три години.
  (4)
  Класификацията по NUTS бе изменена за последен път с Регламент (ЕС) № 1319/2013 на Комисията (2).
  (5)
  Съгласно информацията, предоставена на Комисията, административно-териториалното устройство на Португалия е претърпяло съществена реорганизация.
  (6)
  Поради това Регламент (ЕО) № 1059/2003 следва да бъде съответно изменен.
  (7)
  Мерките, предвидени в настоящия регламент, са в съответствие със становището на Комитета на Европейската статистическа система,
  ПРИЕ НАСТОЯЩИЯ РЕГЛАМЕНТ:
  Член 1
  Приложенията към Регламент (ЕО) № 1059/2003 се заменят с текста в приложението към настоящия регламент.
  Член 2
  Във връзка с предаването на данни на Комисията (Евростат) настоящият регламент се прилага от 1 януари 2016 г.
  Член 3
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 8 август 2014 година.